หอยทาก สัตว์เศรษฐกิจ 30,000 ล้าน เป็นทั้ง อาหาร เครื่องสำอาง และยา
หอยทาก เป็นสัตว์เศรษฐกิจหมื่นล้านบาทได้อย่างไร ? ลงทุนแมนจะเล่าให้ฟัง
3 ม.ค. 2566

หอยทาก สัตว์เศรษฐกิจ 30,000 ล้าน เป็นทั้ง อาหาร เครื่องสำอาง และยา /โดย ลงทุนแมน 
รู้ไหมว่า หอยทาก เรียกได้ว่าเป็นสัตว์ตัวเล็กที่ “จิ๋วแต่แจ๋ว” เพราะมูลค่าทางเศรษฐกิจของมัน กลับไม่ได้เล็กตามขนาดตัวเลย
มูลค่าตลาดทั่วโลกของหอยทากนั้น มากถึง 35,000 ล้านบาท กระจายอยู่ในหลายกลุ่มอุตสาหกรรม ทั้งอาหาร เครื่องสำอาง และยา
แล้ว หอยทาก เป็นสัตว์เศรษฐกิจหมื่นล้านบาทได้อย่างไร ? ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จริง ๆ แล้ว มนุษย์เรามีการกินหอยทาก ตั้งแต่ 30,000 ปีที่ผ่านมา
แต่ก็เป็นการกินเพื่อประทังชีวิต ในช่วงที่อาหารขาดแคลน และปรับตัวให้อยู่รอดได้เท่านั้น
จนกระทั่งในปี 1814 หรือราว 208 ปีก่อน หอยทากได้กลายมาเป็นที่รู้จัก และถูกยกระดับขึ้นมา เมื่อจักรพรรดิอเล็กซานเดอร์ที่ 1 ของรัสเซีย เสด็จประพาสฝรั่งเศส
ในตอนนั้นเอง ทางฝรั่งเศสได้วางแผนที่จะเตรียมอาหารต้อนรับที่ไม่เหมือนใคร และไม่เคยมีที่ใดเคยทำมาก่อน
หนึ่งในเมนูอาหารที่ถูกเสิร์ฟให้จักรพรรดิพระองค์นี้ลิ้มลอง นั้น มีชื่อว่า “แอ็สการ์โก” ที่มีวัตถุดิบหลักก็คือ หอยทาก นำมาอบด้วยกระเทียมและเนย เสิร์ฟเป็นอาหารเรียกน้ำย่อยบนโต๊ะอาหาร ซึ่งก็ได้ทำให้จักรพรรดิอเล็กซานเดอร์ที่ 1 ของรัสเซีย ทรงประทับใจเป็นอย่างมาก
วัฒนธรรมการกินหอยทากลักษณะนี้ ก็ไม่ได้มีแค่คนฝรั่งเศสเท่านั้น แต่ยังมีชาวยุโรปอื่น ๆ เช่น สเปน โปรตุเกส ที่นำเอาหอยทากใส่เป็นวัตถุดิบในอาหาร
โดยในฝรั่งเศส มีการขายหอยทากเป็นผลิตภัณฑ์ ทั้งแบบสด และแบบแปรรูป เช่น หอยทากกระป๋อง แต่ส่วนใหญ่จะถูกใช้เป็นวัตถุดิบให้กับร้านอาหาร
ด้วยเหตุผลนี้ จึงทำให้ยุโรปกลายมาเป็นตลาดนำเข้าหอยทากชนิดกินได้รายใหญ่ โดยเฉพาะฝรั่งเศส ที่นำเข้าหอยทากเป็นอันดับ 1 ของโลก
ซึ่งหอยทากกลุ่มนี้ มีมูลค่าตลาดทั่วโลกสูงถึง 19,000 ล้านบาท เติบโตเฉลี่ยปีละ 4.6% และในอีก 5 ปีข้างหน้า อาจมีมูลค่าสูงถึง 26,500 ล้านบาทเลยทีเดียว 
 
นอกจากจะเป็นเมนูอาหารแล้ว หอยทากยังถูกนำไปต่อยอดในอีกตลาดหนึ่ง นั่นคือ “ตลาดเครื่องสำอาง”
เพราะหอยทากมีสิ่งที่เรียกว่า เมือก
ปกติแล้ว หอยทากจะใช้เมือกเหล่านี้ในการซ่อมแซมร่างกายตัวเอง จึงมีการนำเมือกหอยทากมาใช้เป็นส่วนประกอบในเครื่องสำอางด้วย เพื่อพัฒนาเป็นเครื่องสำอางช่วยในเรื่องการซ่อมแซม หรือฟื้นฟูผิวหน้า
ซึ่งผลิตภัณฑ์เครื่องสำอางจากหอยทากส่วนใหญ่ กว่า 90% จะถูกใช้สำหรับผิวหนัง และส่วนที่เหลือจะถูกใช้สำหรับการบำรุงเส้นผม
นอกจากประโยชน์ในเครื่องสำอางแล้ว เมือกหอยทากยังถูกใช้ในธุรกิจทางการแพทย์ ไม่ว่าจะเป็นยาชา ยารักษาแผล หรือโรคทางเดินหายใจอีกด้วย
โดยเมือกหอยทากสดเพียง 1 กิโลกรัม อาจมีราคาซื้อขายสูงถึงเกือบ 100,000 บาท ทำให้มูลค่าตลาดเมือกหอยทากทั่วโลก มีมูลค่าสูงถึง 16,000 ล้านบาท และสามารถเติบโตเฉลี่ยปีละ 8.3%
และเมื่อรวมกับมูลค่าของตลาดหอยทากชนิดกินได้ ก็ทำให้หอยทาก กลายเป็นหนึ่งในสัตว์เศรษฐกิจ ที่มีมูลค่ากว่า 35,000 ล้านบาท และกำลังเติบโตอย่างต่อเนื่อง
ถึงตรงนี้ เราก็คงพอเห็นแล้วว่า สัตว์ตัวเล็ก ๆ อย่างหอยทาก กลายเป็นสัตว์เศรษฐกิจหมื่นล้านบาทที่ “จิ๋วแต่แจ๋ว” และไม่อาจมองข้ามได้ เพราะมันเป็นได้ทั้งอาหารจานเด็ดของชาวยุโรป หรือแม้แต่เครื่องสำอาง และยารักษาโรค ที่เรากำลังใช้กันอยู่ ในชีวิตประจำวันของเรา..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-
-